Sotilaspoikien Perinneliitto
Sotilaspoikien Perinneliitto toimii Suomessa olevien sotilaspoikien perinnekiltojen yhdyssiteenä ja keskuselimenä sekä vaalii suojeluskuntajärjestön poikatoiminnan vuosien 1928-1944 perinteitä ja osallistuu yhteistyöhön Suomessa toimivien vapaaehtoisten maanpuolustusjärjestöjen ja isänmaallisten perinneyhdistysten kanssa. Liitto julkaisee Sotilaspoika-lehteä sekä kuuluu jäsenenä Suojeluskuntien ja Lotta Svärdin Perinteiden Liittoon ja Tammenlehvän Perinneliittoon.
Sotilaspoikien Perinneliittoon kuuluu 30 jäsenkiltaa, joissa on reilut 6200 jäsentä.

Suur-Savon Sotilaspoikien Perinnekilta ry
Toimii Mikkelin, Pieksämäen ja Varkauden sekä niiden ympäristökuntien alueella kotipaikan ollessa Mikkeli.
Kilta toimii valtakunnan virallisen turvallisuuspolitiikan periaatteiden mukaisesti. Se pyrkii edistämään maanpuolustusharrastusta sekä tekemään tunnetuksi Suomen turvallisuuspolitiikan historiallista taustaa ja nykyisyyttä ja tekemään tunnetuksi suojeluskuntajärjestön poikatyön historiaa. Tarkoituksena on myöskin yhteydenpito jäsenkuntansa kesken, yhteistyö toiminta-alueena maanpuolustus- ja veteraanijärjestöjen kanssa sekä killan pyrkimysten saattaminen yleiseen tietouteen. Näihin tavoitteisiin kilta tähtää järjestämällä kokouksia, esitelmätilaisuuksia, vierailuja ja jäsenilleen matkoja sekä keräämällä perinneaineistoa. Perinneaineiston ja –materiaalin kokoamiseen Mikkelissä on erinomaiset mahdollisuudet jopa velvoittavat perinteet. Kiltamme aloitteesta vuonna 1999 Mikkelissä pidettyjen viidensien liittopäivien päätöksellä perustettu valtakunnallinen Sotilaspoikamuseo on yhtenä osastona Jalkaväkimuseossa, minkä hoitovastuu on killallamme.
Sotilaspoikien ensimmäinen perinnekilta perustettiin Tampereella 29.5.1991, jonka toimialueena oli tuolloin koko maa. 
Suur-Savon (Mikkelin seudun) Sotilaspoikien Perinnekilta ry on perustettu 17.1.1994 Mikkelin Upseerikerholla, josta Savonlinnan seutulaiset erottautuivat ja perustivat Savonlinnan Seudun Sotilaspoikien Perinnekillan vuonna 2004.
Kiltamme jäsenmäärä on vakiintunut 185 henkilön tasoon, joiden keski-ikä 77 vuotta – kymmenisen vuotta veteraaneja alempi. Jäsenistö jakautuu 40 nais- ja noin 50 kannattajajäseneen, loppujen vajaan sadan ollessa ”oikeita” sotilaspoikia. Vuosittainen vaihtuvuus on reilun kymmenen henkilön luokkaa lähinnä luontaisen poistuman kautta, pääasiallisesti uudet jäsenet ovat puoliksi sotilaspoikia ja kannattajajäseniä.
Kiltaamme ovat kaikki entiset sotilaspojat sekä maanpuolustushenkiset miehet ja naiset tervetulleita toimimaan ja vaalimaan arvokkaita perinteitä sekä tuomaan järjestömme historiaa tunnetuksi.

Sotilaspoikalupaus  
”Sotilaspoikana suora on tieni, olkoonpa tehtävä suuri tai pieni. Kodin ja uskonnon puolesta lähden taistohon Suomeni vapauden tähden.”